เร่งสำรวจพื้นที่ได้รับความเสียหาย จากน้ำมูลเอ่อลิ้นตลิ่งไหลเข้าท่วมพื้นที่นาข้าว ท่วมถนนหลายแห่ง
นายรองรัตน์ จงอุตส่าห์ นายอำเภอท่าตูม จังหวัดสุรินทร์ เปิดเผยว่า สถานการณ์แม่น้ำมูลเอ่อล้นตลิ่งไหลท่วมพื้นที่การเกษตรของประชาชนในเขตอำเภอท่าตูม ขณะนี้ พบว่า มวลน้ำห้วยตาอุ่น ลำน้ำสาขาจากแม่น้ำมูล ไหลท่วมบริเวณบ้านสาโรช บ้านยางกระจับ บ้านไพรเวง บ้านโพธิ์และบ้านเหล่า ตำบลพรมเทพ ซึ่งได้มีการนำกระสอบทรายมากั้นทางไหลของน้ำ ไม่ให้ไหลจากห้วยตาอุ่นลงนาข้าวเกษตรกรหลายจุด รวมทั้งบริเวณถนนจากบ้านสระทลา ตำบลท่าตูม ไปยัง บ้านปรีง ตำบลบะ น้ำจากห้วยระวีไหลท่วมถนนเส้นดังกล่าว รถเล็กสัญจรผ่านไม่ได้ และท่วมนาข้าวเป็นบริเวณกว้าง ซึ่งผู้นำท้องที่และ อบต.บะ ร่วมกันทำสัญญาณเตือนผู้ใช้รถใช้ถนนแล้ว นอกจากนี้ ยังมีพื้นที่อีกหลายจุด ที่น้ำมูลเอ่อล้นทำให้เกิดความเสียหาย ซึ่งกำลังเร่งสำรวจอย่างละเอียดและจากรายงานเบื้องต้น อำเภอท่าตูมมีพื้นที่ทางการเกษตร?เสียหาย? 8 ตำบล 86 หมู่บ้าน เกษตรกรเดือดร้อน 2,631 ราย พื้นที่ประสบภัย 21,629 ไร่ รายละเอียดความเสียหายอยู่ระหว่างสำรวจยืนยันเพิ่มเติม เพื่อช่วยเหลือตามระเบียบต่อไป